10. การควบคุมภายใน

ในการประชุมคณะกรรมการครั้งที่ 1/2550 เมื่อวันที่ 23 มกราคม 2550
โดยมีคณะกรรมการตรวจสอบของบริษัทรวม 5 ท่าน เข้าร่วมประชุมด้วย
คณะกรรมการบริษัทได้ทำการประเมินความเพียงพอของระบบการควบคุมภายในของบริษัทในรอบปี
2549 และมีความเห็นชอบร่วมกันโดยสรุปว่า
มีระบบการควบคุมภายในที่เพียงพอเหมาะสมกับสภาพการดำเนินงานในปัจจุบัน

1. ด้านองค์กรและสภาพแวดล้อม

บริษัทฯ มีการจัดโครงสร้างอำนาจหน้าที่ของคณะกรรมการ และผู้บริหารและพนักงานไว้อย่างชัดเจน
มีการจัดวางระบบป้องกันการใช้อำนาจหน้าที่ไปในทางมิชอบ
รวมตลอดถึงข้อกำหนดเกี่ยวกับจริยธรรมธุรกิจ จรรยาบรรณพนักงาน ให้แก่คณะกรรมการบริษัทฯ
ฝ่ายบริหารและพนักงานไว้พึงปฏิบัติ ทั้งในกรอบของบริษัทฯ และบริษัทย่อย
เชื่อได้ว่าสามารถป้องกันการนำทรัพย์สินของบริษัทฯ ไปใช้โดยมิชอบหรือโดยมีอำนาจไม่เพียงพอได้

2. ด้านการบริหารความเสี่ยง

บริษัทฯ
มีการกำหนดระดับอำนาจการอนุมัติและแบ่งแยกหน่วยงานในลักษณะส่งเสริมการประสานงานและถ่วงดุลการใช้อำนาจ
มีการกำหนดขอบเขตอำนาจและวงเงินอนุมัติของฝ่ายบริหารแต่ละระดับไว้เป็นลายลักษณ์อักษร
พร้อมทั้งแบ่งแยกหน้าที่และความรับผิดชอบไว้
มีการกำหนดวิธีการเข้าทำธุรกรรมที่เกี่ยวโยงกันตามประกาศของคณะกรรมการตลาดหลักทรัพย์แห่งประเทศไทยกับบุคคลที่เกี่ยวโยงกันไว้อย่างชัดเจน
คณะกรรมการบริษัทได้รับรายงานและทำการตรวจสอบทบทวนผลการปฏิบัติงานของฝ่ายบริหารเป็นประจำสม่ำเสมอ

3. ด้านระบบสารสนเทศและการสื่อสารข้อมูล

บริษัทฯ
จัดให้มีการสื่อสารทั้งภายในและภายนอกองค์กรอย่างมีประสิทธิภาพมีการจัดเก็บเอกสารประกอบการบันทึกบัญชีไว้ครบถ้วนเป็นหมวดหมู่
และใช้นโยบายบัญชีตามหลักการบัญชีรับรองทั่วไป มีการนำ Software
มาใช้เพื่อเสริมประสิทธิภาพในการวางแผนการใช้ทรัพยากร และการบริหารข้อมูลทางการบัญชี
การเงิน การซื้อ การขาย การบริหารสินค้าคงคลัง และข้อมูลการวางแผนการผลิต
เพื่อให้ได้ข้อมูลที่ถูกต้อง รวดเร็ว มีความแม่นยำ
ซึ่งจะทำให้ฝ่ายบริหารรับรู้ข้อมูลและสามารถตัดสินใจได้อย่างรวดเร็ว
พร้อมทั้งมีมาตรการเพื่อความปลอดภัยของระบบสารสนเทศ
โดยได้วางมาตรการป้องกันความเสี่ยงที่อาจจะเกิดขึ้นจากระบบสารสนเทศ

ในการประชุมคณะกรรมการและผู้ถือหุ้น บริษัท ฯ
มีการจัดส่งจดหมายเชิญประชุมพร้อมทั้งมีข้อมูลประกอบที่เพียงพอต่อการตัดสินใจ
ตามระยะเวลาที่กฎหมายกำหนด

4. ด้านระบบการติดตาม บริษัท ฯ
มีการกำหนดเป้าหมายการดำเนินงานและเปรียบเทียบผลการดำเนินงานให้เป็นไปตามเป้าหมายหากมีความแตกต่าง
มีการดำเนินการแก้ไขหรือปรับเปลี่ยนแผนการดำเนินงานให้ทันเวลาและเหมะสมกับสถานการณ์
อีกทั้งมีการตรวจสอบการปฏิบัติงานตามระบบควบคุมภายในที่วางไว้อย่างสม่ำเสมอโดยหน่วยงานตรวจสอบภายใน
และกำหนดให้มีการรายงานผลการตรวจสอบตรงต่อคณะกรรมการตรวจสอบ
หากพบข้อบกพร่องที่มีนัยสำคัญคณะกรรมการตรวจสอบต้องรายงานต่อคณะกรรมการบริษัทฯ
เพื่อพิจารณาสั่งการแก้ไขภายในระยะเวลาอันควร

จากการประเมินระบบการควบคุมภายในของบริษัทฯ ในด้านต่าง ๆ 4 ส่วนดังกล่าวข้างต้น
คณะกรรมการเห็นว่า บริษัทฯ มีระบบการควบคุมภายในที่มีความเหมาะสมและเพียงพอแล้ว
และคณะกรรมการบริษัทฯ ตระหนักดีว่า ระบบการควบคุมภายในใด ๆ
ก็ตามอาจจะไม่สามารถรับประกันได้ทั้งหมดต่อความเสียหายอันเกิดจากความผิดพลาดที่เป็นสาระสำคัญแต่ก็สามารถป้องกันหรือรับประกันได้
ในระดับที่สมเหตุสมผล

รายงานคณะกรรมการตรวจสอบ

คณะกรรมการตรวจสอบ บริษัท สหโคเจน(ชลบุรี) จำกัด(มหาชน) ประกอบด้วยกรรมการ 5 ท่าน
ซึ่งไม่มีผู้ใดเป็นพนักงาน / ลูกจ้างของบริษัท
คณะกรรมการบริษัทได้พิจารณาแล้วว่าสมาชิกของกรรมการตรวจสอบมีความเป็นอิสระ
ดังที่กำหนดโดยตลาดหลักทรัพย์แห่งประเทศไทย กรรมการ 2
ท่านมีความรู้ความสามารถทางการเงิน
ความรับผิดชอบของคณะกรรมการตรวจสอบคือการควบคุมและกำกับกระบวนการรายงานทางการเงินของบริษัทแทนคณะกรรมการของบริษัท
ฝ่ายจัดการมีหน้าที่รับผิดชอบเกี่ยวกับการควบคุมภายใน และดำเนินการจัดการทำรายงานการเงิน
ผู้สอบบัญชีรับอนุญาตเป็นผู้รับผิดชอบในการตรวจสอบระบบการเงินรวมของบริษัทให้เป็นไปตามมาตรฐานการบัญชีที่รับรองทั่วไป
และเป็นผู้ออกงบการเงินและรายงานการเงิน

คณะกรรมการตรวจสอบได้มีการประชุม 4 ครั้งในปี 2549
ที่ประชุมได้เปิดโอกาสให้มีการหารือกันอย่างเปิดเผยระหว่างคณะกรรมการบริษัท
ผู้ตรวจสอบภายในและผู้สอบบัญชีรับอนุญาต ในการประชุมนี้
คณะกรรมการตรวจสอบได้หารือในประเด็นต่อนี้
ซึ่งเป็นความรับผิดชอบของคณะกรรมการตามกำหนดของตลาดหลักทรัพย์แห่งประเทศไทย

1) งบการเงินประจำไตรมาสและประจำปีของบริษัท

คณะกรรมการตรวจสอบได้ ตรวจสอบงบการเงินประจำไตรมาส, ประจำปี
ร่วมกับฝ่ายจัดการและผู้สอบบัญชีรับอนุญาตจาก บริษัท สำนักงานเอินสท์แอนด์ยัง จำกัด
โดยเน้นให้มีการเปิดเผยข้อมูลอย่างพอเพียง โดยเฉพาะรายการระหว่างกันและรายการอื่นๆ
ซึ่งอาจจะดูเหมือนกับรายการซึ่งมีผลประโยชน์ นอกจากนี้บริษัทได้ให้ความเห็นชอบว่าจ้าง
บริษัทธรรมนิติ เป็นผู้ตรวจสอบภายใน ทำหน้าที่ตรวจสอบระบบการควบคุมภายในบริษัท
โดยคณะกรรมการตรวจสอบจัดให้มีการประชุมร่วมกันเพื่อทบทวนรายงานการตรวจสอบร่วมกับฝ่ายจัดการเพื่อนำข้อเสนอแนะไปดำเนินการปรับปรุงและติดตามผล
คณะกรรมการตรวจสอบมีความเห็นว่าฝ่ายจัดการมีระบบการควบคุมภายในซึ่งมีประสิทธิภาพ
อันนำมาซึ่งการรายงานการเงินที่ได้มาตรฐาน

จากที่กล่าวมาแล้วคณะกรรมการตรวจสอบจึงมีมติเสนอให้คณะกรรมการบริษัทพิจารณารับงบการเงินนี้
เพื่อเป็นส่วนหนึ่งของรายงานประจำปี ของบริษัท บริษัท สหโคเจน(ชลบุรี)
จำกัด(มหาชน)สำหรับปีสิ้นสุด 31 ธันวาคม 2549

2) การเลือกผู้สอบบัญชีรับอนุญาต

คณะกรรมการตรวจสอบได้พิจารณาและให้ความเห็นเสนอคณะกรรมการบริษัทเพื่อขออนุมัติที่ประชุมผู้ถือหุ้นอนุมัติแต่งตั้งให้
บริษัท สำนักงานเอินส์แอนด์ยัง จำกัด ให้เป็นผู้สอบบัญชีของบริษัทฯ ในปี 2550

  ( นายนพพร พงษ์เวช )

  ประธานคณะกรรมการตรวจสอบ